Okresná prokuratúra Malacky 
Sasinkova 71, 901 01 Malacky 	

Sp. zn. : 2 Pv 105/12/1106	Malacky, 3.5.2012
EEČ : 2-13-29-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Malacky
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
za prečin krádeže podľa § 212 ods. 1 Trestného zákona na tom skutkovom základe, že dňa 22.12.2011 v čase od 05.00 h do 15.00 h z izby č. 110 hotela XXXXX na ul. XXXXX č. XXXXX v XXXXX, odcudzil notebook čiernej farby zn. Lenovo G 565, v.č. CBG4337978, čím spôsobil poškodenému XXXXX škodu vo výške 300 €.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva Policajného zboru v Malackách, Odboru poriadkovej polície, Obvodného oddelenia PZ Stupava uznesením pod číslom konania ORP-40/SA-MA-2012 zo dňa 24.01.2012 podľa § 199 ods. 1 Trestného poriadku začal trestné stíhanie a následne podľa § 206 ods. 1 Trestného poriadku dňa 02.03.2012 vzniesol obvinenie XXXXX za prečin krádeže podľa § 212 ods. 1 Trestného zákona na tom skutkovom základe, ako je uvedené vo výrokovej časti tohto uznesenia. 

Obvinený XXXXX pri svojom výsluchu zo dňa 10.04.2012 v procesnom postavení obvineného, vyjadril súhlas s prípadným podmienečným zastavením trestného stíhania. Preskúmaním predloženého spisového materiálu som zistil, že na takýto postup sú splnené všetky zákonné podmienky.

Pri prečine krádeže podľa § 212 ods. 1 Trestného zákona stanovil zákonodarca hornú hranicu trestu odňatia slobody dva roky. Obvinený sa ku skutku, ktorý mu je kladený za vinu priznal a svoje konanie oľutoval. 

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Obvinený XXXXX bol doposiaľ len jeden krát súdne trestaný a to rozhodnutím Okresného súdu XXXXX sp. zn. 3T 135/1997 na trest odňatia slobody s podmienečným odkladom, pričom na jeho osobu sa hľadí, akoby nebol odsúdený. Z výpisu z Ústrednej evidencie priestupkov Ministerstva vnútra SR vyplýva, že bol jeden krát prejednávaný v roku 2010 za priestupok v oblasti porušenia pravidiel cestnej premávky. 

	Vo vzťahu ku škode, ktorá vznikla konaním obvineného je potrebné uviesť, že odcudzený notebook bol poškodenému XXXXX vrátený nepoškodený a v pôvodnom stave, čo sám uviedol do zápisnice o svojom výsluchu. 

S prihliadnutím na osobu obvineného, doterajší život a na okolnosti spáchania skutku možno považovať takéto rozhodnutie za dostačujúce. Skúšobná doba podmienečného zastavenia trestného stíhania bola stanovená na 18 mesiacov. Po uplynutí skúšobnej doby bude skúmané, či obvinený v jej priebehu viedol riadny život. V prípade že áno, bude konštatované, že sa osvedčil. V opačnom prípade sa bude v trestnom stíhaní pokračovať. Skúšobná doba podmienečného zastavenia trestného stíhania začne plynúť právoplatnosťou tohto rozhodnutia.

S poukazom na všetky vyššie uvedené skutočnosti, som využijúc oprávnenie dané mi ustanovením § 216 ods. 1 Trestného poriadku, rozhodol tak, ako je uvedené vo výrokovej časti tohto uznesenia a trestné stíhanie vedené proti obvinenému XXXXX som podmienečne zastavil.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Mihal
prokurátor